《铜官窑瓷器题诗二十一首》
唐代·佚名

夜夜挂长钩，朝朝望楚楼。
可怜孤月夜，沧照客心愁。

圣水出温泉，新阳万里传。
常居安乐国，多报未来缘。

日日思前路，朝朝别主人。
行行山水上，处处鸟啼新。

祇愁啼鸟别，恨送古人多。
去后看明月，风光处处过。

一别行万里，来时未有期。
月中三十日，无夜不相思。

千里人归去，心画一杯中。
莫虑前途远，开坑逐便风。

小水通大河，山深鸟宿多。
主人看客好，曲路亦相过。

道别即须分，何劳说苦辛。
牵牛石上过，不见有蹄痕。

一月三场战，曾无赏罚为。
将军马上坐，将士雪中归。

自入新丰市，唯闻旧酒香。
抱琴酤一醉，尽日卧弯汤。

我有方寸心，无人堪共说。
遣风吹却云，言向天边月。

男儿大丈夫，何用本乡居。
明月家家有，黄金何处无。

客人莫直入，直入主人嗔。
扣门三五下，自有出来人。

君生我未生，我生君已老。
君恨我生迟，我恨君生早。

天地平如水，王道自然开。
家中无学子，官从何处来。

龙门多贵客，出户是贤宾。
今日归家去，将与贵人看。

天吞日月奣，五月已三龙。
言身一寸谢，千里重会钟。

上有东流水，下有好山林。
主人居此宅，可以斗量金。

买人心惆怅，卖人心不安。
题诗安瓶上，将与卖人看。

自从君别后，常守旧时心。
洛阳来路远，还用几黄金。

念念催年促，由如少水如。
劝诸行过众，修学香无馀。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。